Այս հանդիպումը նաև բազմաթիվ հարցեր ծնեց, որոնցից մի մասը վաղուց դարձել է շատերի քննարկումների նյութը: Առաջին հերթին` դպրոցական ծրագրերի և մի շարք գրողների նկատմամբ ձևավորված վերաբերմունքի մասին էր խոսքը: Արդեն տևական ժամանակ դպրոցական դասագրքերից դուրս է մղվել Պերճ Պռոշյանը` Խաչատուր Աբովյանից հետո` երկրորդ խոշոր գրողը, ով ստեղծեց ազգային սոցիալական վեպը, գրականություն բերեց չափազանց ինքնատիպ կերպարներ, որոնք մինչև այսօր էլ չեն կորցրել իրենց հետաքրքրությունը` արտահայտելով մի ողջ սոցիալական դասի մտածողությունը: Ուսուցիչները ցավով խոսեցին, որ դպրոցական ծրագրերում ներառված չէ ժամանակակից հայ գրականութ յունը, ուստի հենց իրենցից շատերն ու աշակերտները տեղյակ չեն մեր գրականության ներկա միտումներին, չեն ճանաչում մեր գրողներին: Առանց այն էլ կտրվել է կապը ընթերցողի և գրականության միջև, գիրք գնելը շատերի համար դարձել է թանկ հաճույք, գրախանութների բացակայությունն էլ իր հերթին է խոչընդոտում գրականության հանրահռչակմանը: